CELEX: E2016J0005
Language: el
Date: 2017-04-06 00:00:00
Title: Απόφαση του Δικαστηρίου, της 6ης Απριλίου 2017, στην υπόθεση E-5/16, Δήμος του Όσλο (Οδηγία 2008/95/ΕΚ — Σήματα — Δικαίωμα του δημιουργού — Δημόσια τάξη — Δημόσιος τομέας — Διακριτικός χαρακτήρας — Περιγραφικός χαρακτήρας — Σημεία αποτελούμενα αποκλειστικά από το σχήμα που προσδίδει ουσιαστική αξία στο προϊόν)

13.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 224/18
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 6ης Απριλίου 2017
   στην υπόθεση E-5/16
   Δήμος του Όσλο
   
      (Οδηγία 2008/95/ΕΚ — Σήματα — Δικαίωμα του δημιουργού — Δημόσια τάξη — Δημόσιος τομέας — Διακριτικός χαρακτήρας — Περιγραφικός χαρακτήρας — Σημεία αποτελούμενα αποκλειστικά από το σχήμα που προσδίδει ουσιαστική αξία στο προϊόν)
   
   (2017/C 224/09)
   Στην υπόθεση E-5/16, Δήμος του Όσλο — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από το νορβηγικό συμβούλιο προσφυγών για τα δικαιώματα βιομηχανικής ιδιοκτησίας (Klagenemnda for industrielle rettigheter) σχετικά με την ερμηνεία της οδηγίας 2008/95/ΕΚ για την προσέγγιση των νομοθεσιών των κρατών μελών περί σημάτων, και ιδίως του άρθρου 3 παράγραφος 1 στοιχεία β) έως στ), το Δικαστήριο, αποτελούμενο από τους Carl Baudenbacher, Πρόεδρο και εισηγητή δικαστή, Per Christiansen και Páll Hreinsson, δικαστές, εξέδωσε απόφαση στις 6 Απριλίου 2017, το διατακτικό της οποίας έχει ως εξής:
   
               1.
            
            
               Η καταχώριση ως σήματος ενός σημείου που συνίσταται σε έργα για τα οποία έχει λήξει η περίοδος προστασίας των δικαιωμάτων πνευματικής ιδιοκτησίας, δεν αντιβαίνει αυτή καθαυτή στη δημόσια τάξη ή στα χρηστά ήθη κατά την έννοια του άρθρου 3 παράγραφος 1 στοιχείο στ) της οδηγίας 2008/95/ΕΚ.
            
         
               2.
            
            
               Το αν η καταχώριση σημείων που συνίστανται σε έργα τέχνης ως σήματος θα απορριφθεί με βάση τα χρηστά ήθη κατά την έννοια του άρθρου 3 παράγραφος 1 στοιχείο στ) της οδηγίας 2008/95/ΕΚ εξαρτάται, ιδίως, από το καθεστώς ή την αντίληψη του καλλιτεχνικού έργου στο οικείο κράτος του ΕΟΧ. Ο κίνδυνος παράνομης ιδιοποίησης ή βεβήλωσης ενός έργου ενδέχεται να έχει σημασία κατά την εν λόγω εκτίμηση.
            
         
               3.
            
            
               Η καταχώριση ενός σημείου μπορεί να απορριφθεί βάσει της εξαίρεσης που αναφέρεται στη δημόσια τάξη, η οποία προβλέπεται στο άρθρο 3 παράγραφος 1 στοιχείο στ) της οδηγίας 2008/95/ΕΚ, αν το σημείο συνίσταται αποκλειστικά σε έργο που αφορά τον δημόσιο τομέα και η καταχώριση του σημείου αυτού θα συνιστούσε πραγματική και αρκούντως σοβαρή απειλή που θίγει θεμελιώδες συμφέρον της κοινωνίας.
            
         
               4.
            
            
               Το άρθρο 3 παράγραφος 1 στοιχείο ε) σημείο iii) της οδηγίας 2008/95/ΕΚ μπορεί να ισχύει για δισδιάστατες απεικονίσεις τρισδιάστατων σχημάτων, μεταξύ άλλων και για γλυπτά.
            
         
               5.
            
            
               Το άρθρο 3 παράγραφος 1 στοιχείο γ) της οδηγίας 2008/95/ΕΚ πρέπει να ερμηνεύεται υπό την έννοια ότι εφαρμόζεται σε δισδιάστατες και τρισδιάστατες απεικονίσεις του σχήματος ενός προϊόντος.
            
         
               6.
            
            
               Το άρθρο 3 παράγραφος 1 στοιχείο β) της οδηγίας 2008/95/ΕΚ πρέπει να ερμηνεύεται υπό την έννοια ότι, όταν ένα σημείο είναι περιγραφικό κατά την έννοια του άρθρου 3 παράγραφος 1 στοιχείο γ), το εν λόγω σημείο στερείται κατ' ανάγκη διακριτικού χαρακτήρα σύμφωνα με το άρθρο 3 παράγραφος 1 στοιχείο β). Αν το αιτούν όργανο διαπιστώσει ότι το επίμαχο σημείο δεν είναι περιγραφικό, μπορεί να εκτιμήσει τον διακριτικό του χαρακτήρα για τους σκοπούς του άρθρου 3 παράγραφος 1 στοιχείο β) σε σχέση με τα προϊόντα και τις υπηρεσίες που καλύπτονται από το εν λόγω σήμα και σε σχέση με την τεκμαιρόμενη προσδοκία του μέσου καταναλωτή της κατηγορίας των οικείων προϊόντων και υπηρεσιών, που έχει τη συνήθη πληροφόρηση και είναι ευλόγως προσεκτικός και ενημερωμένος.